József Attila
**Tiszta szívvel**

Nincsen apám, se anyám,
se istenem, se hazám,
se bölcsőm, se szemfedőm,
se csókom, se szeretőm.

Harmadnapja nem eszek,
se sokat, se keveset.
Húsz esztendőm hatalom,
húsz esztendőm eladom.

Hogyha nem kell senkinek,
hát az ördög veszi meg.
Tiszta szívvel betörök,
ha kell, embert is ölök.

Elfognak és felkötnek,
áldott földdel elfödnek
s halált hozó fű terem
gyönyörűszép szívemen.

Nemes Nagy Ágnes
**Éj**

Sose láttam ilyen éjet

Feketénél feketébbet

Ver a zápor szeges ostor

Szabadíts meg a gonosztól

Szabadíts meg a gonosztól

Sose láttam ilyen éjet

Fut a nagy ló fut az égnek

Kivirít a magos égbolt

A nyomába csupa vérfolt

Csupa vérfolt a patája

Fut a villám fut a mélynek

Csupa vércsík a nyomába

Csupa vércsík csupa vérfolt

Sose láttam ilyen éjet

Ver a zápor szeges ostor

Szabadíts meg a gonosztól

Szabadíts meg a gonosztól